ለግድቡ መጠናቀቅ የወጣቶች ተሳትፎ
ግብጽ ኢትዮጵያ የአባይ ውሃን እንዳትጠቀም እና ግድብ እንዳትገነባ ሊያደርጋት የሚችሉ በተለያዩ ጊዜያት የተለያዩ ስልቶችን ነድፋ ስትሰራ እንደነበር ይታወቃል።ግብጽ ኢትዮጵያ ግድቧን እውን እንዳታደርግ የሚያደርጋት ሶስት ስልት ነድፋ ተንቀሳቅሳለች።
የመጀመሪያው ስልት ኢትዮጵያ በአባይ ወንዝ ላይ ግድብ ለመስራት የሚያስችላትን ብድር እና እርዳታ እንዳታገኝ ማድረግ ነው።ሌላው ኢትዮጵያን በእጅ አዙር ማተራመስ ሲሆን፤ ይህም አገሪቱ በውስጥ ጦርነት እና ቀውስ የምትተራመስ ከሆነች በልማት ስራ ላይ ለመሳተፍ ጊዜውም አቅሙም አይኖራትም የሚል ነው።
ሶስተኛው አማራጫቸው ደግሞ በጣም ግዙፍ ወታደራዊ ሃይል በመፍጠር ሌሎች የቀጠናው አገሮች አደጋውን ሰግተው ምንም ከማድረግ እንዲቆጠቡ አድርጎ በኢትዮጵያ ላይ ጦርነት ማወጅ የሚል ነው።ግብጾች እነዚህን ስልቶች እያፈራረቁ በተለያዩ ጊዜያት ሲጠቀሙበት ታይተዋል፡፡
ሰሞኑን ግብጽ የአረብኛ ቋንቋን በመጠቀም የተለያዩ የፕሮፖጋዳ ስራ እየሰራች ያለችበት ወቅት ነው።ታዲያ በዚህ ወቅት የመንግስትን ጥሪ ሳይጠብቁ የግብጾችን ውሃ የማይቋጥር ምክንያት ከንቱ የሚያደርጉ ኢትዮጵያውያን ተነስተዋል።ውይይቱ ስለታላቁ የህዳሴ ግድብ ከሆነ አልጀዚራም ይሁን የትኛውም በአረቡ ዓለም ያለ የመገናኛ ብዙሃን የአገራቸውን እውነት ይዘው ብቅ የሚሉ እንደ ወጣት መሀመድ አልአሩሲ፣ ዑመር ረዲ፣ ዩስራ ሲራጅ እና ኑር ጣሂር የመሳሰሉ ወጣቶች ብቅ ብለው እውነታውን ማፍረጥረጥ ጀምረዋል።
በውጭ ያለውን ዲፕሎማሲ ስራ እየሰሩ እንዳሉት ኢትዮጵያውያን ወጣቶች ሁሉ በአገር ውስጥም ወጣቶች እስከ የህይወት መስዋእትነት ለመክፈል እየተዘጋጁ መሆናቸውን ገልጸዋል። በአቃቂ ቃሊቲ ክፍለ ከተማ መሬት
 አስተዳደር ውስጥ በሲቪል ምህንድስና እያገለገለ የሚገኘው ወጣት መኖር ደጉ በአባይ የመልማት መብታችንን ለማረጋገጥ አስፈላጊውን ሁሉ መስዋዕትነት ለመክፈል መዘጋጀቱን ይናገራል። 
ወጣት መኖር እንደሚለው ፤ ‹‹አባይን እንደ አንድ በአገሪቱ እንደሚገኝ ወራጅ ወንዝ አይደለም፤ የማየው እንደ እንጀራ ነው እንጂ›› ይላል።ይህን እንጀራ ልክ ጋጋሪው ሳይበላው የጋጋሪውን አጥቦ ይዞ እንደሚሄድ ዓይነት እንደሚያየው ይገልጻል።ይህ ታላቅ የአገር ሀብት ተገድቦ ነገ ወጣቶች በሰራነው ታሪክ የምንኮራበት ፤
 ህዝቦቿን ከድህነት የምናላቅቅበት አንዱ አቅም ሊሆን እንደሚችል ያስረዳል፡፡
ወጣት መኖር፤ የግድቡን መጠናቀቅ በጉጉት ይጠብቀዋል።በዚህም ቀደም በቦንድ ግዢ እና በ8100 ከአደረገው ድጋፍ በተጨማሪ ግደቡ እስኪጠናቀቅ ድረስ የሚጠበቅበትን ሁሉ ለማድረግ ዝግጁ መሆኑን አስታውቋል።
ሌላኛዋ በክሩዝ ትምህርት ቤት የአስራ ሁለተኛ ክፍል ተማሪዋ ረድኤት ሰለሞን በሰጠችው አስተያየት፤ ግድቡ የዘመኗ የታሪክ አሻራ መሆኑን ጠቅሳለች። ‹‹አባቶች
 የአገርን ዳር ድንበር በማስጠበቅ ሉዓላዊት ኢትዮጵያ እንዳስረከቡን ሁሉ እኔ እና የእኔ ዘመን ወጣቶች የህዳሴ ግድብ እንዲጠናቀቅ የሚጠበቅብንን እናደርጋለን›› ትላለች።እንደአባቶቻችን ሁሉ እኛም ታሪክ ሰሪ ለመሆን እንጥራለን፡፡
ከዚህ ቀደም በትምህርት ቤታቸው በማዋጣት ቦንድ መግዛታቸውን የምታነሳው ተማሪ ረድኤት፤ በግሏም የሞባይል ካርድ በሞላች ቁጥር ወደ 8100 በመላክ የራሷን አስተዋጽኦ ማድረጓን ትናገራለች። የህዳሴ ግድቡ ሲጠናቀቅ አገሪቱ በኢኮኖሚ ከፍ እንደምትል ስለምታምንም የግድቡ መጠናቀቅን በናፍቆት እንደምትጠብቀው ትገልጻለች፡፡
የአዲስ አበባ የህዳሴ ግድብ ማስተባባሪያ ጽህፈት ቤት የህዝብ ግንኙነት ቡድን መሪው አቶ አንዱዓለም ውብሸት በበኩላቸው፤ የተቀዛቀዘውን የህብረተሰብ ተሳትፎ ለመመለስ ጽህፈት ቤቱ የተለያዩ ስልቶችን ቀርጾ እየተንቀሳቀሰ መሆኑን ይናገራሉ።በተለይ የወጣቶችን ተሳትፎ ለማሳደግ በተቻለ መልኩ እየሰራ መሆኑን ይገልጻሉ፡፡
እንደ አቶ አንዱዓለም ገለጻ፤ ከኮሮና ወረርሽኝ ጋር በተያያዘ ስብሰባ ማድረግ ባይቻልም የተለያዩ የእግር ጉዞ በማካሄድ ፣በ8100 ከቀድሞ በተሻለ መልኩ ወጣቶች እንዲሳተፉ በማድረግና በተለያዩ አደረጃጀቶች ቅስቀሳ በማካሄድ ከፍተኛ ስራ እየተሰራ መሆኑንም አንስተዋል። 
“ግድቡ የእኔ ነው” በሚል መሪ ቃል ወጣቱ “በእኔነት” ስሜት በመንቀሳቀስ የራሱን ድርሻ እንዲወጣ እየተደረገ መሆኑን የሚናገሩት አቶ አንዱዓለም፤ የህዳሴ ዋንጫውን በክፍለ ከተማ በማዞር ንቅናቄ እየተፈጠረ እና የተለያዩ ለግድቡ የሚሆኑ ገቢዎች እየተሰበሰቡ እንደሆነ ያስረዳሉ።በቀጣይም ከወጣቱ ጋር በመሆን ቀድሞ ከነበሩት ስልቶች በተጨማሪ ሌሎች የተለያዩ ስልቶች በመንደፍ ግድቡ እስኪጠናቀቅ ድረስ ጠንካራ ስራ እንደሚሰራም ገልጸዋል።
አዲስ ዘመን ሰኔ 14/2012
አብርሃም ተወልደ